1956 में कोण्डागांव (बस्तर) में जन्मी श्रीमती शकुंतला तरार एक वरिष्ठ कवयित्री और स्वतंत्र पत्रकार हैं। एल.एल.बी. और बी.जे. करके खैरागढ़ संगीत विश्वविद्यालय में लोक संगीत की छात्रा रह चुकी हैं। बचपन से शकुंतला जी एक ऐसे माहौल में पली हैं जहाँ बस्तरिया लोग गीत और लोक कथा जिन्दगी के अंश रहे हैं। शकुंतला तरार जी छत्तीसगढ़ी, हिन्दी और हल्बी में लिखती हैं। आकाशवाणी जगदलपुर से उनकी कविताएँ प्रसारित होती हैं। शकुंतला जी हल्बी की उद्घोषिका भी रही हैं। उनका छत्तीसगढ़ी गीत संग्रह ‘बन कैना’ बहुत ही लोकप्रिय है। “बस्तर का क्रांतिवीर – गुण्डाधुर”, “बस्तर की लोककथायें” आदि कई पुस्तकें प्रकाशित हो चुकीं हैं। हल्बी भाषा में इनकी हाइकू रचनाओं का एक संग्रह भी प्रकाशित है। बस्तर के लोकगीत, लोक कथा, बाल गीत पर शकुंतला जी काम कर रही हैं।